Diari Oficial de la Generalitat Valenciana


Sumari del DOGV 9770, del 19-01-2024 (2024/252)

RESOLUCIÓ de 14 de desembre de 2023, de la directora general de Justícia, per la qual es resol inscriure els nous estatuts del Col·legi Oficial de Dietistes i Nutricionistes de la Comunitat Valenciana, en el Registre de col·legis professionals i consells valencians de col·legis professionals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9770

Data del DOGV
:   19-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/252


Data del document
:   14-12-2023

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior

RESOLUCIÓ de 14 de desembre de 2023, de la directora general de Justícia, per la qual es resol inscriure els nous estatuts del Col·legi Oficial de Dietistes i Nutricionistes de la Comunitat Valenciana, en el Registre de col·legis professionals i consells valencians de col·legis professionals de la Comunitat Valenciana. [2024/252]  
Vist l'expedient de sol·licitud de modificació estatutària instruït a instàncies del Col·legi Oficial de Dietistes i Nutricionistes de la Comunitat Valenciana, inscrit amb el número 111 de la secció primera del Registre de col·legis professionals i consells valencians de col·legis professionals, en què se sol·licita la inscripció de la modificació dels articles 3 i 7, s'hi afig un article 7 bis, 24, 25, 26 i 36, atesos els següents  
  
  
Fets  
  
Primer. En data 30 de maig de 2023 es va presentar la sol·licitud d'inscripció dels nous estatuts de la corporació professional en el Registre de col·legis professionals i consells valencians de col·legis professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts vigents del col·legi van ser inscrits en el Registre de col·legis professionals i consells valencians de col·legis professionals de la Comunitat Valenciana en data 29 de juliol de 2010, per la Resolució de 22 de juliol de 2010, del director general de Justícia i Menor, de la Conselleria de Justícia i Administracions Públiques (DOGV 6334, 17.08.2010), modificats per la Resolució de 5 de juny de 2017, de la directora general de Justícia de la Conselleria de Justícia, Administració Pública, Reformes Democràtiques i Llibertats Públiques (DOGV 8066, 20.06.2017), i per la Resolució de 3 de març de 2020, de la directora general de Modernització i Relacions amb l'Administració de Justícia (DOGV 8763, 16.03.2020).  
Tercer. Mitjançant un ofici de 4 de juliol de 2023, el Servei de Col·legis Professionals i Registre d'Unions de Fet de la Comunitat Valenciana va formular objeccions a la documentació remesa i al contingut de la proposta de modificació dels estatuts, i va sol·licitar que s'esmenaren les deficiències.  
Quart. El 10 de desembre de 2023 el col·legi va remetre el text modificat dels estatuts, que esmenava les objeccions formulades.  
Cinqué. La modificació parcial inicial dels estatuts del Col·legi Oficial de Dietistes i Nutricionistes de la Comunitat Valenciana va ser aprovada per l'assemblea general extraordinària, realitzada el 18 de febrer de 2023. Segons el certificat de la secretària del col·legi, amb el vistiplau del president, del 29 de novembre de 2023, el text definitiu de la modificació parcial dels estatuts es va aprovar en l'assemblea general extraordinària, realitzada el 25 de novembre de 2023.  
Sisé. La modificació estatutària, la inscripció de la qual se sol·licita, es referix als articles 3 i 7, i s'hi afig un article 7 bis, 24, 25, 26 i 36, per la qual cosa l'estatut queda redactat segons l'annex d'esta resolució.  
  
  
Fonaments de dret  
  
Primer. Revisada la sol·licitud de la modificació dels estatuts del Col·legi Oficial de Dietistes i Nutricionistes de la Comunitat Valenciana, estos contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts s'han aprovat amb els requisits i les formalitats que preveu l'article esmentat i els estatuts del Col·legi.  
  
Tercer. Esta direcció general és competent a tramitar i resoldre este expedient, de conformitat amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que preveu la disposició final del Decret 4/2002, de 8 de gener, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; i en virtut de les atribucions que conté l'article 69 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i les conselleries de la Generalitat, i l'article 9.2.h del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
  
  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, així com els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última, i altres disposicions complementàries d'aplicació pertinent, resolc:  
  
  
Primer  
Inscriure la modificació dels estatuts del Col·legi Oficial de Dietistes i Nutricionistes de la Comunitat Valenciana en el Registre de col·legis professionals i consells valencians de col·legis professionals de la Comunitat Valenciana.  
  
Segon  
Publicar esta resolució en el Diari Oficial de la Generalitat Valenciana.  
  
Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 14 de desembre de 2023.- La directora general de Justícia: Cristina Gil Fabregat.  
  
  
  
ANNEX  
Estatuts del Col·legi Oficial de Dietistes i Nutricionistes de la Comunitat Valenciana  
  
Títol I. Del Col·legi Oficial de Dietistes i Nutricionistes de la Comunitat Valenciana.  
Article 1. Normes generals   
Article 2. Naturalesa del Col·legi  
Article 3. Àmbit del Col·legi  
Article 4. Denominació  
Article 5. Fins, facultats i funcions del Col·legi  
Títol II. De les persones col·legiades  
Article 6. Competències dels qui exercisquen com a dietista-nutricionista  
Article 7. Adquisició de la condició col·legial  
Article 7 bis. Adquisició de la condició col·legial d'ofici  
Article 8. Col·legiació  
Article 9. Pèrdua i suspensió de la condició col·legial  
Article 10. Tipus de persones col·legiades  
Article 11. Drets col·legials  
Article 12. Deures col·legials  
Títol III. Dels òrgans de Govern  
Article 13. Organització i bon govern del Col·legi  
Capítol I. De l'assemblea general  
Article 14. L'assemblea general  
Article 15. Convocatòria de l'assemblea general  
Article 16. Desenvolupament de l'assemblea general  
Article 17. Competències de l'assemblea general ordinària  
Article 18. Moció de censura  
Article 19. Modificació dels estatuts col·legials  
Article 20. Règim documental i comptable  
Capítol II. De la Junta de Govern  
Article 21. La Junta de Govern  
Article 22. Requisits dels membres  
Article 23. Funcions de la Junta de Govern  
Article 24. Duració del mandat  
Article 25. Vacants i substitucions  
Article 26. Règim de funcionament  
Article 27. Funcions del president o de la presidenta  
Article 28. Funcions del vicepresident o de la vicepresidenta  
Article 29. Funcions del secretari o secretària  
Article 30. Funcions del vicesecretari o vicesecretària   
Article 31. Funcions del tresorer o tresorera  
Article 32. Funcions del vicetresorer o vicetresorera  
Article 33. Funcions de les vocalies  
Article 34. Remuneració dels càrrecs  
Capítol III. De les delegacions i juntes provincials  
Article 35. Composició, delimitació i funcions de les juntes provincials  
Capítol IV. Eleccions a la Junta de Govern  
Article 36. Procediment electoral  
Títol IV. Del règim econòmic  
Article 37. Règim econòmic del Col·legi  
Article 38. Recursos del Col·legi  
Article 39. Pressupost i administració del Col·legi  
Article 40. Dissolució o reestructuració del Col·legi  
Títol V. De la facultat disciplinària i del règim de distincions i premis  
Article 41. Règim disciplinari  
Article 42. Expedient disciplinari  
Article 43. Sancions   
Article 44. Prescripció de faltes i sancions  
Article 45. Règim honorífic   
Títol VI. Del règim jurídic  
Article 46. Règim d'impugnació  
Títol VII. De l'extinció del Col·legi  
Article 47. Dissolució o extinció  
  
TÍTOL I  
Del Col·legi Oficial de Dietistes i   
Nutricionistes de la Comunitat Valenciana  
  
Article 1. Normes generals  
1. Estos estatuts tenen per objecte regular l'organització del Col·legi Oficial de Dietistes i Nutricionistes de la Comunitat Valenciana -d'ara en avant, Col·legi o CODiNuCoVa- segons el que han fixat les disposicions legals sobre la creació d'este i de conformitat amb la legislació vigent sobre col·legis professionals.  
2. Són principis essencials de la seua estructura, la igualtat dels seus membres, la democràcia en la seua organització i funcionament, que inclou l'elecció democràtica dels seus òrgans de govern i l'adopció dels acords per majoria.  
3. La voluntat del col·legi és dotar els/les dietistes-nutricionistes d'una institució que, vetlant per l'interés públic, represente i defense els seus interessos, i que també represente l'exercici de la professió contribuint en la societat a la promoció del dret a la salut i a una assistència sanitària de més qualitat.  
4. En els aspectes institucionals i corporatius, el Col·legi es relacionarà amb la conselleria competent en matèria de col·legis professionals. En els aspectes de caràcter sectorial i relatiu a la professió, haurà de relacionar-se amb la conselleria competent en matèria sanitària.  
5. El Col·legi podrà establir acords de reciprocitat i cooperació amb altres col·legis professionals, associacions de qualsevol índole i societats científiques siga quin siga l'àmbit territorial, així com amb el Consell General de Dietistes i Nutricionistes d'Espanya, quan n'hi haja.  
6. El Col·legi podrà establir amb els organismes professionals estrangers i internacionals les relacions que, dins del marc de la llei, tinga per convenient.  
7. Amb la finalitat d'assegurar un funcionament col·legial adequat i fer-ho de la manera més pràctica possible, la Junta de Govern pot proposar a l'assemblea general l'aprovació dels reglaments de règim intern que tinga per convenient.  
  
Article 2. Naturalesa del Col·legi  
1. El CODiNuCoVa és una corporació de dret públic emparada per la llei, amb personalitat jurídica pròpia i capacitat plena per al compliment dels fins i l'exercici de les funcions que té. La representació legal del Col·legi, tant en judici com fora d'este, recaurà en la persona que en tinga la presidència, que es trobarà legitimada per a atorgar poders generals o especials a procuradors/ores i advocats/ades o a qualsevol classe de mandatari, amb un acord previ de la Junta de Govern.  
  
2. El Col·legi es regix per estos estatuts, per la Llei 5/2009, de creació del Col·legi Oficial de Dietistes i Nutricionistes de la Comunitat Valenciana, per la resta de la normativa interna, per la Llei 2/1974, de 13 de febrer, sobre col·legis professionals; per la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, pel Reglament de Desenvolupament de l'esmentada Llei 6/1997, aprovat pel Decret 4/2002, de 8 de gener, del Consell, i tota la legislació que siga aplicable generalment o subsidiàriament.  
  
  
Article 3. Àmbit del Col·legi  
1. L'àmbit d'actuació del CODiNuCoVa correspon al del territori de la Comunitat Valenciana.  
2. El CODiNuCoVa tindrà la seu a València, al carrer del Clariano, 34, porta 1, planta primera, amb codi postal 46537.  
L'assemblea general tindrà la competència per a modificar la ubicació del domicili concret.  
La Junta de Govern podrà acordar amb caràcter provisional el trasllat de la seu, encara que este acord s'haurà de ratificar en la primera assemblea general que es realitze.  
3. El Col·legi podrà tindre fins a tres delegacions provincials: la Delegació Provincial de València, amb seu i domicili a la ciutat de València; la Delegació Provincial d'Alacant, amb seu i domicili a la ciutat d'Alacant, i la Delegació Provincial de Castelló, amb seu i domicili a la ciutat de Castelló de la Plana. L'assemblea general decidirà, quan siga el moment, la composició dels òrgans d'estes delegacions.  
  
  
Article 4. Denominació  
La denominació del col·legi és la de «Col·legi Oficial de Dietistes i Nutricionistes de la Comunitat Valenciana», i es pot emprar la forma abreujada de l'acrònim «CODiNuCoVa».  
  
Article 5. Fins, facultats i funcions del Col·legi  
1. Són fins essencials del CODiNuCoVa:  
a) Protegir les persones consumidores i usuàries dels serveis que presten els/les dietistes-nutricionistes.  
b) La representació exclusiva i la defensa de la professió del dietista-nutricionista i els interessos professionals de les persones col·legiades, en congruència amb els interessos generals de la societat.  
c) La formació professional permanent dels/de les professionals de la nutrició humana, dietètica i alimentació.  
d) L'ordenació en l'àmbit de la Comunitat Valenciana de l'exercici de la professió dins del marc legal i col·legial establits.  
2. El CODiNuCoVa assumix en el seu àmbit territorial totes les competències i funcions que li atorga la legislació vigent, així com les que, d'una manera expressa, li puga delegar l'Administració a fi de complir els seus objectius de cooperació en la salut pública, ordenació de l'exercici professional de la nutrició humana, dietètica i alimentació, i la garantia de l'exercici ètic i de qualitat en la professió.  
3. A més, el Col·legi tendirà a la consecució dels fins següents:  
  
a) Assumir la representació de la professió i els seus professionals en tots els aspectes concernents a aquella.  
b) Ordenar, en l'àmbit de la seua competència, l'exercici professional vetlant perquè s'exercisca conforme a criteris deontològics i exercint la facultat disciplinària en l'ordre professional i col·legial.  
c) Col·laborar amb l'Administració pública d'àmbit territorial, estatal i europeu en la reglamentació de les condicions generals de l'exercici de la professió.  
d) Representar i defensar els interessos generals dels i les dietistes-nutricionistes i de la nutrició humana, dietètica i alimentació, especialment les seues relacions amb les administracions i les institucions sanitàries i/o socials, de caràcter públic, privat o mixt.  
e) Promoure, vetlar i vigilar que la nutrició humana, dietètica i alimentació siguen un mitjà adequat per a l'atenció i la millora de la salut i el benestar de la ciutadania.  
f) Promoure, divulgar i potenciar la nutrició humana, dietètica i alimentació, així com la integració d'estos i rellevància en l'estructura sanitària i social des de les perspectives científica, cultural, laboral, investigadora i docent.  
g) Promoure i estendre la professió de la nutrició humana, dietètica i alimentació en la prevenció, valoració, diagnòstic, tractament, seguiment i avaluació dietètica i nutricional en les persones sanes i malaltes.  
  
4. Per a complir els seus fins, el CODiNuCoVa exercirà en el seu àmbit territorial les facultats i funcions atribuïdes per la legislació estatal i autonòmica en la matèria, que comprén, entre d'altres, les funcions següents:  
a) D'acord amb el que disposa la Llei 1/1974, sobre col·legis professionals, el Col·legi disposarà d'una pàgina web perquè, a través de la finestreta única, els/les dietistes-nutricionistes puguen realitzar tots els tràmits necessaris per a la col·legiació, el seu exercici i la seua baixa en el Col·legi, a través d'un únic punt, per via electrònica i a distància.  
b) Atendrà les queixes o reclamacions presentades pels qui estiguen col·legiats.  
c) Disposarà d'un servei d'atenció a les persones consumidores o usuàries, que necessàriament tramitarà i resoldrà totes les queixes i les reclamacions referides a l'activitat col·legial o professional dels qui estiguen col·legiats que presente qualsevol persona consumidora o usuària que contracte els serveis professionals, així com associacions i organitzacions de persones consumidores i usuàries en la seua representació o en defensa dels seus interessos. El Col·legi, a través d'este servei d'atenció a les persones consumidores o usuàries, resoldrà sobre la queixa o la reclamació. La regulació d'este servei haurà de preveure la presentació de queixes i reclamacions per via electrònica i a distància.  
  
d) Podrà adquirir a títol onerós o lucratiu, alienar, vendre, gravar, posseir i reivindicar tota classe de béns, contraure obligacions i, en general, ser titular de tota classe de drets, executar o suportar qualsevol acció judicial, reclamació o recurs en totes les vies i jurisdiccions. Amb un acord previ de la Junta de Govern, correspon a la presidència del Col·legi exercir les facultats establides anteriorment, excepte els actes de disposició dels béns del Col·legi, per als quals s'exigirà, a més, una ratificació de l'assemblea general.  
e) Intervindre, amb una sol·licitud prèvia, en via de conciliació o arbitratge, en les qüestions que, per motius professionals, se susciten entre les persones col·legiades o entre estes i la ciutadania.  
f) Exercir funcions d'arbitratge o mediació en els assumptes que li són sotmesos, així com promoure o participar en institucions d'arbitratge o mediació.  
g) Complir i fer complir als seus membres en tot allò que afecta la professió, les disposicions legals i estatutàries, així com les normes i decisions adoptades pels òrgans col·legials en la matèria de la seua competència.  
h) Tindre la representació que establisquen les lleis per a complir els seus fins, així com tindre, en l'àmbit autonòmic, la representació i defensa de la professió davant de l'Administració, institucions, entitats i particulars, amb legitimació per a ser part en tots els litigis que afecten els interessos professionals i exercitar el dret de petició segons el que disposa la Llei.  
i) Ordenar l'activitat professional dels qui estiguen col·legiats, vetlant per la formació, l'ètica i la dignitat professional i pel respecte als drets de la ciutadania, aprovant un codi deontològic d'esta i cuidant el seu acatament i efectivitat.  
j) Exercir la facultat disciplinària en l'ordre professional i col·legial, elaborar els seus estatuts particulars i les modificacions d'estos, redactar i aprovar reglaments de règim intern i altres acords per a desenvolupar les seues competències.  
k) Elaborar normes i estàndards d'actuació professional necessaris per a l'ordenació de l'exercici de la professió de dietista-nutricionista, així com la creació, el desenvolupament i la implantació dels sistemes d'acreditació de professionals corresponents, com a via cap a l'excel·lència de la pràctica professional de la nutrició humana, dietètica i alimentació.  
l) Aprovar els seus pressupostos, regular i exigir les aportacions econòmiques dels seus membres.  
m) Procurar l'harmonia i la col·laboració entre el col·lectiu col·legial.  
n) Organitzar i promoure activitats i serveis comuns d'interés per als col·legiats i les col·legiades, de caràcter professional, formatiu, cultural, assistencial, de previsió i altres anàlegs.  
o) Prestar, a través de professionals competents, serveis d'assessorament jurídic, laboral, administratiu i fiscal i qualsevol altre que es considere oportú.  
p) Participar en l'elaboració dels plans d'estudi. Informar de les normes d'organització dels centres docents corresponents a la professió. Mantindre contacte permanent amb estos. Preparar la informació necessària per a facilitar l'accés a la vida professional de les noves persones titulades en l'àmbit de la Unió Europea. Organitzar cursos i activitats per a la formació, el perfeccionament i la carrera professional.  
  
q) Procurar que l'exercici professional responga a les necessitats de la societat.  
r) Adoptar les mesures conduents a evitar i perseguir l'intrusisme professional. En este sentit, vigilar que la utilització del nom i l'exercici de les tècniques pròpies de la nutrició humana, dietètica i alimentació s'atinguen a les normes reguladores de la professió i el seu exercici. A este efecte, es podrà requerir el suport de les autoritats governatives i sanitàries, així com plantejar els casos davant dels tribunals de justícia.  
  
s) Vetlar perquè els mitjans de comunicació social divulguen la nutrició humana, dietètica i alimentació amb base científica contrastada, i combatre qualsevol propaganda o publicitat incerta o enganyosa, o la que, amb caràcter general, atempte contra els drets de la població o contravinga els principis de la llei corresponent.  
t) Atendre la formació de les professions sanitàries no titulades i titulades que tinga relació amb la nutrició humana, dietètica i alimentació, a fi de procurar la millor atenció de les exigències i necessitats sanitàries de la població i del Sistema Sanitari.  
u) Evacuar l'informe preceptiu sobre tots els projectes de normes del Consell que afecten la seua professió.  
v) Treballar i col·laborar amb l'Administració pública (especialment l'Administració sanitària) i els altres poders públics mitjançant la realització d'estudis, l'emissió d'informes, l'elaboració d'estadístiques i altres activitats relacionades amb els seus fins, que els siguen sol·licitades o acorden per iniciativa pròpia.  
w) Participar en matèries pròpies de la professió en els òrgans consultius de l'Administració, així com en els organismes interprofessionals.  
x) Assegurar la representació dels i de les dietistes-nutricionistes en els consells de salut i en els termes que establixen les normes que els regulen.  
y) Informar les indústries relacionades amb la nutrició humana, dietètica i alimentació de les condicions desitjables per a desenvolupar nous productes i establir, si les condicions tècniques ho permeten, un control dietètic i nutricional sobre els productes alimentaris oferits, a petició d'estes indústries.  
z) Totes les altres funcions que redunden en benefici dels interessos de la professió, dels seus membres i altres fins de la nutrició humana, dietètica i alimentació, així com les que estiguen disposades per la normativa estatal o autonòmica.  
  
  
TÍTOL II  
De les persones col·legiades  
  
Article 6. Competències dels qui exercisquen com a dietista-nutricionista  
1. D'acord amb el que disposa la Llei 44/2003, d'ordenació de professions sanitàries, la professió de dietista-nutricionista és una professió sanitària, titulada i regulada, organitzada en l'àmbit de la Comunitat Valenciana en el CODiNuCoVa.  
De conformitat amb esta llei, els qui exercisquen com a dietista-nutricionista desenvoluparan activitats orientades a l'alimentació de la persona o de grups de persones, adequades a les necessitats fisiològiques i, si és el cas, patològiques d'estes, i d'acord amb els principis de prevenció i salut pública.  
Les competències dels qui exercisquen com a dietista-nutricionista són les inherents al títol de grau en nutrició humana i dietètica, regulat en l'Ordre CIN/730/2009, de 18 de març, per la qual s'establixen els requisits per a verificar els títols universitaris oficials que habiliten per a l'exercici de la professió de dietista-nutricionista.  
2. L'accés i exercici de l'activitat professional de dietista-nutricionista serà lliure, sense més restriccions ni condicions que les establides d'acord amb el que preveuen les lleis.  
3. Als mers efectes de l'organització de la professió, prevista en la llei, el Col·legi podrà classificar l'activitat de dietista-nutricionista d'acord amb els grups professionals següents, segons les funcions específiques corresponents:  
a) Dietistes-nutricionistes clínics: comprendrà els qui es dediquen a l'alimentació de la persona o grup de persones sanes o malaltes (en este cas, després del diagnòstic mèdic), tenint en compte les necessitats fisiològiques (o patològiques, si és el cas), preferències personals, socioeconòmiques, religioses i culturals.  
b) Dietistes-nutricionistes comunitaris o de salut pública (prevenció i promoció de la salut): agruparà els qui actuen sobre la població en general, des d'entitats diverses, desenvolupant i participant en programes de polítiques alimentàries, de prevenció i salut en general, així com d'educació alimentària, dins del marc de la salut pública i la nutrició comunitària.  
c) Dietistes-nutricionistes en restauració col·lectiva: el formaran els qui participen en la gestió i en l'organització de la restauració col·lectiva, vetlen per la qualitat i la salubritat dels aliments durant tot el procés de producció; formen el personal del servei d'alimentació en matèria de seguretat alimentària, planifiquen menús i valoren l'equilibri nutricional de l'oferta alimentària.  
d) Dietistes-nutricionistes de la indústria alimentària: l'integraran els qui assessoren en la innovació de nous productes i en el màrqueting social relacionat amb l'alimentació.  
e) Dietistes-nutricionistes docents: el compondran els qui actuen com a formadors en centres públics i privats en què s'impartixen coneixements sobre alimentació, nutrició i salut.  
f) Dietistes-nutricionistes investigadors: estarà compost pels qui es dediquen a la investigació en l'àrea de l'alimentació, la nutrició i la salut.  
  
Article 7. Adquisició de la condició col·legial  
1. En el CODiNuCoVa s'incorporaran amb caràcter obligatori i igualtat de drets corporatius els qui tinguen el propòsit d'exercir la professió de dietista nutricionista en qualsevol de les seues àrees d'actuació en l'àmbit territorial de la Comunitat Valenciana, en els termes que disposa l'article 3, apartat 2, de la Llei 2/1974, de 13 de febrer, de col·legis professionals, o la disposició bàsica que la substituïsca, i s'hauran de complir els requisits establits en estos estatuts.  
En este sentit, podran integrar-se en el CODiNuCoVa:  
a) Els qui tenen la titulació oficial de diplomat en Nutrició Humana i Dietètica segons el Reial decret 433/1998, de 20 de març (BOE 15.04.1998), pel qual s'establix el títol universitari oficial de diplomat en Nutrició Humana i Dietètica, i les directrius generals pròpies dels plans d'estudis conduents a l'obtenció d'aquell.  
b) Els qui tenen els títols de grau segons l'Ordre CIN/730/2009, de 18 de març, BOE de 26 de març de 2009, per la qual s'establixen els requisits per a verificar els títols universitaris oficials que habiliten per a exercir la professió de dietistanutricionista.  
c) Les persones de nacionalitat estrangera podran incorporar-se al Col·legi quan complisquen els requisits per a exercir la professió a Espanya, així com l'homologació del seu títol al de diplomat en Nutrició Humana i Dietètica o el grau resultant del procés de convergència europea, sempre que es complisquen les condicions recollides en l'apartat 7.b.  
2. També podran incorporar-s'hi voluntàriament com a no exercents els qui, tenint algun dels títols assenyalats en l'article 7.1, no estiguen en l'exercici de la professió.  
3. El Col·legi no podrà exigir als i a les professionals que exercisquen ocasionalment en la Comunitat Valenciana cap comunicació ni habilitació, ni el pagament de contraprestacions econòmiques diferents de la que exigisquen habitualment als seus col·legiats per a prestar els serveis dels qui siguen beneficiaris i que no es troben coberts per la quota col·legial.  
En estos supòsits, i a l'efecte d'exercir les competències d'ordenació i potestat disciplinària que corresponga al Col·legi Oficial de Dietistes i Nutricionistes de la Comunitat Valenciana, en benefici dels consumidors i usuaris, el Col·legi haurà d'utilitzar els mecanismes oportuns de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de serveis i l'exercici d'estos. Les sancions imposades, si és el cas, pel Col·legi del territori en què s'exercisca l'activitat professional tindran efecte en tot el territori espanyol.  
  
Serà suficient la incorporació a un únic dels col·legis oficials de dietistes i nutricionistes, que serà el del domicili professional únic o principal, per a exercir en tot el territori espanyol.  
4. En el cas de desplaçament temporal d'un professional d'un altre estat membre de la Unió Europea, caldrà ajustar-se al que disposa la normativa vigent en aplicació del dret comunitari relativa al reconeixement de qualificacions.  
5. La pertinença al Col·legi s'entén sense perjudici dels drets de sindicació i associació reconeguts constitucionalment.  
  
Article 7 bis. Adquisició de la condició col·legial d'ofici  
1. Quan una persona complisca els requisits per a la col·legiació plantejats en estos estatuts i estiga exercint la professió de dietista-nutricionista sense estar col·legiada o col·legiat, es procedirà a col·legiar-la d'ofici perquè, vetlant per la garantia i la seguretat dels pacients, l'exercisca legalment i no incórrega en actes il·legals.  
2. L'acord d'iniciació de l'expedient s'adoptarà per la Junta de Govern.  
3. Acordat l'inici de l'expedient, es requerirà l'interessat o la interessada a fi que facilite la documentació necessària perquè es col·legie, amb la indicació de l'inici de l'expedient i conferint-li termini de quinze dies per a al·legacions.  
4. Amb tota la informació, la Junta de Govern resoldrà la seua col·legiació i ho notificarà a la persona interessada.  
  
Article 8. Col·legiació  
Són condicions necessàries per a obtindre l'alta col·legial:  
a) Tindre la titulació requerida legalment per a l'exercici a Espanya de la professió de dietista-nutricionista, indicada en l'article 7.1 d'estos estatuts. S'acreditarà mitjançant l'aportació de testimoniatge autèntic del títol professional original corresponent. En cas de tractar-se de títol estranger s'haurà d'aportar, a més, la documentació acreditativa de la validesa que té a Espanya a efectes professionals i, si es tracta de súbdits d'altres països, hauran de complir els altres requisits exigits legalment per a l'establiment i el treball de les persones estrangeres a Espanya.  
  
b) Fotocòpia del document nacional d'identitat, el passaport o NIE i presentació de l'original.  
c) Rebut acreditatiu d'haver satisfet el pagament de la quota d'ingrés.  
d) Declaració responsable en què s'afirme no estar inhabilitat o inhabilitada, ni suspés ni suspesa, per a l'exercici professional de dietista-nutricionista ni de les especialitats, si és el cas.  
e) En cas d'haver estat col·legiat o col·legiada abans en este o en un altre col·legi oficial de dietistes i nutricionistes, declaració responsable de trobar-se al corrent de les seues obligacions amb estos. A més de certificació d'este col·legi, acreditativa del període de col·legiació i del pagament de les quotes que li haja correspost per tal període. L'expedient es remetrà d'un col·legi a un altre.  
f) Autorització de domiciliació bancària per a pagar les quotes col·legials.  
g) Acreditar el domicili professional en l'àmbit territorial de la Comunitat Valenciana, mitjançant un document vàlid en dret.  
h) La persona sol·licitant farà constar, si es proposa exercir la professió, la localitat o el domicili en què ho farà i la modalitat d'exercici col·legials.  
i) Qualsevol altre que determine la Junta de Govern i que complisca els requisits establits en la legislació sobre col·legis professionals.  
  
2. La Junta de Govern resoldrà les sol·licituds de col·legiació, que es presentaran per escrit segons el model aprovat, en el termini de tres mesos, i les podrà denegar únicament quan no es complisquen les condicions fixades en l'article 7 i l'article 8.1. El termini per a dictar la resolució podrà deixar-se en suspens per a requerir l'interessat o interessada perquè esmene les deficiències o aporte documents o altres elements de judici necessaris, així com per a dur a terme totes les comprovacions que siguen procedents.  
3. Transcorreguts tres mesos des de la presentació de la sol·licitud d'admissió sense que esta l'haja resolt la Junta de Govern, s'entendrà acceptada l'admissió sol·licitada.  
4. Si en el termini previst, la Junta de Govern acorda denegar la col·legiació pretesa, ho haurà de comunicar a la persona interessada assenyalant la data de l'acord denegatori, fonaments d'este i els recursos dels quals és susceptible. En el termini d'un mes següent a la recepció de la notificació de l'acord denegatori, la persona interessada podrà formular un recurs de reposició davant de la Junta de Govern del Col·legi. Contra l'acord denegatori definitiu d'esta, es podrà acudir a la via contenciosa administrativa.  
  
Article 9. Pèrdua i suspensió de la condició col·legial  
1. La condició col·legial es perdrà:  
a) Automàticament, per falta de pagament dels imports corresponents a un any de col·legiació.  
b) Per sentència condemnatòria ferma que comporte l'accessòria d'inhabilitació per a l'exercici de la professió.  
c) Per expulsió del Col·legi acordada en un expedient disciplinari.  
d) Per haver sigut baixa voluntària per cessament d'activitat professional temporal o definitiva.  
e) Per incapacitat o incompatibilitat legal.  
f) Per defunció.  
g) Per incomplir qualsevol altre requisit exigible legalment.  
2. En tot cas, la pèrdua de la condició col·legial per les causes expressades en els punts 9.1 a, b i c s'haurà de comunicar a l'interessat en els termes establits en el règim jurídic d'estos estatuts, moment en què tindrà efecte, exceptuant el que està disposat en els casos d'interposició de recursos.  
3. Podrà sol·licitar de nou l'alta, com a col·legiat o col·legiada la persona que haja estat incursa en alguna de les causes previstes en els apartats 9.1 b i c, sempre que haja complit o prescrit la falta, inhabilitació i/o sanció disciplinària.  
4. La persona que, havent perdut esta condició per impagament de quotes al Col·legi, desitge reincorporar-se a este haurà d'abonar prèviament les quantitats degudes, incloent-hi els interessos, les despeses i els costos ocasionats al Col·legi.  
5. El col·legiat o col·legiada podrà ser suspés o suspesa provisionalment en els seus drets com a col·legiat o col·legiada si se li incoa un expedient disciplinari per possible comissió d'infracció molt greu, i esta mesura l'ha adoptat expressament l'òrgan competent i a proposta de la Comissió Instructora.  
6. La suspensió provisional en la condició de col·legiat o col·legiada no podrà durar més d'un any.  
  
Article 10. Tipus de persones col·legiades  
1. Les persones col·legiades podran figurar inscrites com a:  
a) Exercents: persones físiques que, reunint totes les condicions exigides, han obtingut la incorporació al Col·legi i exercisquen la professió de dietista-nutricionista.  
b) No exercents: persones físiques que han obtingut la incorporació al Col·legi i no exercisquen la professió.  
c) Col·legiades i col·legiats honoraris: dietistes-nutricionistes jubilats o jubilades, voluntàriament o forçosament, i que acrediten no estar exercint, dietistes-nutricionistes declarats o declarades en incapacitat total per a l'exercici de la professió, invalidesa permanent per a tota mena de treball o gran invalidesa. Estaran exempts de pagar les quotes col·legials i hauran de sol·licitar-ho per escrit.  
d) Col·legiades i col·legiats d'honor: persones físiques o jurídiques que han realitzat una labor rellevant i meritòria en favor de la professió. Esta categoria serà purament honorífica i acordada per l'assemblea general.  
2. El col·legi portarà un registre de societats professionals, que tindran per objecte social l'exercici en comú de l'activitat professional de dietista-nutricionista i hauran de constituir-se com a tals en els termes de la Llei 2/2007, de 15 de març, de societats professionals.  
De conformitat amb este text legal, es considera activitat professional la que per a exercir-la es requerix acreditar una titulació universitària oficial de dietista-nutricionista i inscripció en el col·legi corresponent. A l'efecte d'esta llei, s'entén que hi ha exercici en comú d'una activitat professional, per part dels/de les professionals, quan els actes propis d'esta siguen executats directament sota la raó o denominació social i li siguen atribuïts a la societat els drets i les obligacions inherents a l'exercici de l'activitat professional com a titular de la relació jurídica establida amb el client.  
  
De conformitat amb el que disposa la Llei 2/2007, de 15 de març, de societats professionals, han d'inscriure's en el Col·legi les societats professionals que, per ofici, comunique el Registre Mercantil que s'han constituït.  
A este efecte les societats inscrites hauran de pagar les quotes d'inscripció i altres drets econòmics que, si és el cas, puguen constituir-se, en la quantitat i la manera que determine l'assemblea general. Les societats professionals només estaran sotmeses al règim de drets i obligacions establits en estos estatuts, respecte dels col·legiats, quan es puga aplicar per imperatiu de la Llei de societats professionals.  
  
La societat professional estarà sotmesa al règim disciplinari establit en el títol VIII d'estos estatuts. El Col·legi haurà de comunicar al registrador mercantil qualsevol incidència que es produïsca després de constituir la societat professional, que impedisca l'exercici professional a qualsevol dels seus socis.  
Les dades que han d'incorporar-se al Registre, segons el que disposa la Llei, són:  
- Denominació o raó social i domicili de la societat.  
- Data i ressenya identificativa de l'escriptura pública de constitució i notari autoritzador, a més de la duració de la societat, si esta s'ha constituït per un temps determinat.  
- L'activitat o les activitats professionals que constituïsquen objecte social.  
- Identificació dels/de les socis/sòcies professionals i no professionals i en relació amb aquells el número de col·legiat/ada i el col·legi professional al qual pertanguen.  
- Identificació de les persones que s'encarreguen de l'administració i la representació, expressant la condició de soci/sòcia professional o no de cadascuna d'estes.  
3. El Col·legi remetrà, segons el règim que s'establisca, les inscripcions practicades en el Registre de Societats Professionals a les administracions públiques amb competències en esta matèria a l'efecte de publicitat.  
4. Podran inscriure's en un registre que es portarà al Col·legi i que es denominarà registre de persones precol·legiades, els qui es troben en l'últim curs de la titulació de grau en nutrició humana i dietètica. La Junta de Govern establirà els requisits per a formar part d'este registre, que estarà orientat a aspectes formatius i a fomentar l'accés dels seus membres al mercat laboral, sense que habilite per a l'exercici professional.  
  
Article 11. Drets col·legials  
1. Les persones col·legiades tindran els drets que es detallen en els estatuts del CODiNuCoVa i en la normativa estatal i autonòmica sobre la matèria.  
2. L'exercici de la nutrició humana, dietètica i alimentació es desenvoluparà segons les previsions generals i deontològiques que contenen les disposicions vigents.  
3. Són drets dels i de les dietistes-nutricionistes col·legiades:  
a) Exercir lliurement la nutrició humana, dietètica i alimentació segons els criteris deontològics i professionals reconeguts.  
b) Participar en el govern del Col·legi formant part de les assemblees i exercint el dret a instar la seua convocatòria, a formular-hi proposicions, esmenes, mocions de censura i torns oberts de paraula, i a triar i ser triat o triada per als càrrecs directius, tot això en les formes i les condicions previstes en estos estatuts.  
c) Utilitzar les dependències col·legials tal com es regule, i beneficiar-se dels serveis, programes i altres avantatges que el Col·legi pose a la seua disposició.  
d) Utilitzar l'anagrama o el logotip del Col·legi en la identificació professional sota l'autorització prèvia dels òrgans de govern del Col·legi.  
e) Rebre assessorament i defensa del Col·legi en totes les qüestions que se susciten relatives als seus drets i interessos legítims conseqüència d'un recte exercici professional. La Junta de Govern decidirà els assumptes en què les costes i les despeses que el procediment ocasione siguen assumits pel Col·legi.  
f) Dirigir-se als òrgans de govern del Col·legi formulant suggeriments, propostes, peticions i queixes.  
g) Accedir a la documentació del Col·legi, obtindre certificacions dels documents i actes col·legials que els afecten personalment i rebre informació sobre qüestions d'interés relacionades amb la nutrició humana, dietètica i alimentació.  
h) Pertànyer als programes de previsió i protecció social que puguen establir-se.  
i) Exercir el dret de recurs contra acords i resolucions dels òrgans de govern col·legials.  
j) Afirmar la condició col·legial i disposar del carnet que ho acredite.  
k) Gaudir de la protecció de dades segons el que establix i determinen les lleis.  
l) Exercir la moció de censura contra la Junta de Govern, en virtut del que establix l'article 18 que regula esta matèria.  
m) Crear agrupacions representatives d'interessos específics en el si del Col·legi, sotmeses, en tot cas, als òrgans de govern d'este.  
  
n) Qualsevol altre dret que estiga reconegut per la Llei o siga establit pels òrgans col·legials.  
  
Article 12. Deures col·legials  
1. Les persones col·legiades tindran els deures que es detallen en els estatuts del CODiNuCoVa i en la normativa estatal i autonòmica sobre la matèria.  
2. L'exercici de la nutrició humana, dietètica i alimentació es desenvoluparà segons les previsions generals i deontològiques que contenen les disposicions vigents.  
3. Són deures dels i de les dietistes-nutricionistes col·legiades:  
a) Complir les prescripcions contingudes en estos estatuts, en els reglaments que els desenvolupen i en els acords que adopte el Col·legi.  
  
b) Pagar en els terminis establits les quotes i els drets tant ordinaris com extraordinaris que han sigut aprovats pel Col·legi per a sostindre'ls.  
c) Observar la deontologia de la professió.  
d) Informar el Col·legi dels canvis en les seues dades personals i professionals en un període no superior a seixanta dies des del moment del canvi.  
e) Comunicar al Col·legi qualsevol acte d'intrusisme o actuació professional irregular.  
f) Observar amb el Col·legi la disciplina adequada i els deures d'harmonia professional entre el col·lectiu col·legial evitant la competència il·lícita.  
g) Posar en coneixement del Col·legi els fets i les circumstàncies que puguen incidir en la vida col·legial o en l'exercici de la nutrició humana, dietètica i alimentació.  
h) Indicar de manera clara i visible el número d'identificació col·legial en tots els seus treballs i actuacions.  
i) Exercir fidelment els càrrecs col·legials per als quals siguen triats o triades.  
j) Participar en les assemblees generals del Col·legi excepte amb una causa inevitable.  
k) Respectar les condicions següents quant a publicitat:  
- Atindre's al que disposa la normativa reguladora d'esta.  
- Atindre's a la dignitat de la professió.  
- Ser veraç i respondre a uns coneixements, experiència i reputació demostrats.  
- Està prohibida la comparació directa o indirecta amb altres professionals.  
l) A més de les prohibicions que puguen recollir-se en les normes deontològiques d'observança rigorosa, i del que establixen estos estatuts, qualsevol persona col·legiada s'ha d'abstindre de:  
- Tolerar o encobrir, en qualsevol manera, qui exercisca la nutrició humana, dietètica i alimentació sense títol suficient.  
- Prestar-se que el seu nom figure com a director o directora, assessor o assessora o persona treballadora de centres de curació o empreses relacionades amb la nutrició humana, dietètica i alimentació, que personalment no dirigisca, assessore o preste treball o que no s'ajusten a les lleis vigents i a estos estatuts o s'hi violen les normes deontològiques.  
  
- Desviar els i les pacients de les consultes públiques de qualsevol índole cap a la consulta particular amb finalitats interessades.  
m) Formar part de la mesa electoral en els termes esmentats en l'article 35.5 d'estos estatuts.  
  
  
Títol III  
Dels òrgans de Govern  
  
Article 13. Organització i bon govern del Col·legi  
1. L'activitat del CODiNuCoVa es regix pels principis de democràcia i independència col·legial.  
2. El Col·legi està regit per la Presidència, l'assemblea general i la Junta de Govern.  
3. Els càrrecs de president o presidenta, membre de la Junta de Govern, o de qualsevol altre càrrec directiu que puga exercir-se en el Col·legi, hauran d'exercir les seues funcions d'acord amb els principis de transparència, imparcialitat, bona fe, igualtat de tracte i no discriminació, diligència, conducta honorable i responsabilitat.  
4. Tots els càrrecs respectaran els principis d'actuació següents:  
  
a) Hauran d'exercir l'activitat amb ple respecte a la normativa reguladora de les incompatibilitats.  
b) Guardaran la reserva deguda respecte als fets o les informacions coneguts amb motiu o ocasió de l'exercici de les seues competències.  
c) Posaran en coneixement dels òrgans competents qualsevol actuació irregular de la qual tinguen coneixement.  
d) Exerciran els poders que els atribuïx la normativa vigent amb la finalitat exclusiva per a la qual els van ser atorgats i evitaran qualsevol acció que puga posar en risc l'interés públic.  
e) No s'implicaran en situacions, activitats o interessos incompatibles amb les seues funcions i s'abstindran d'intervindre en els assumptes en què concórrega alguna causa que puga afectar la seua objectivitat.  
f) No acceptaran per a si regals que superen els usos habituals, socials o de cortesia, ni favors o serveis en condicions avantatjoses que puguen condicionar el desenvolupament de les seues funcions.  
g) No aprofitaran la posició que tenen en el Col·legi per a obtindre avantatges personals o materials per interessos privats propis, de familiars directes, o per interessos compartits amb terceres persones. Els familiars fins al 2n grau de consanguinitat o afinitat dels càrrecs col·legials no podran ser contractats laboralment o mercantilment pel Col·legi.  
5. En tot cas, l'exercici dels càrrecs de president o presidenta, membre de la Junta de Govern, o de qualsevol altre càrrec directiu, serà incompatible amb l'acompliment de càrrecs públics d'acord amb la llei. Serà també incompatible l'acompliment de funcions i càrrecs en entitats privades quan hi haja conflicte d'interessos entre el Col·legi i l'entitat. La Junta de Govern regularà el règim de les incompatibilitats reglamentàriament.  
  
  
CAPÍTOL I  
De l'assemblea general  
  
Article 14. L'assemblea general  
1. L'assemblea general està integrada pels col·legiats i les col·legiades reunides en forma, amb la convocatòria prèvia a este efecte. Les assemblees generals poden ser ordinàries o extraordinàries.  
2. L'assemblea general ordinària es reunirà una vegada a l'any, preferentment en el primer trimestre.  
3. A més, l'assemblea general es podrà reunir de manera extraordinària totes les vegades que siga degudament convocada a iniciativa de la presidència, de la Junta de Govern o del nombre de persones col·legiades que establixen estos estatuts.  
4. Els acords adoptats per l'assemblea general en les matèries de la seua competència seran obligatoris per a tots els membres, sense perjudici del règim de recursos existent.  
5. L'assemblea general és l'òrgan sobirà del Col·legi i, consegüentment, màxim òrgan d'expressió de la voluntat col·legial. Es regirà pels principis de participació directa, igual i democràtica de tots els assistents. Per a prendre part en l'assemblea general és necessari estar col·legiat o col·legiada amb un mes d'anterioritat a la data de la convocatòria de l'assemblea general que es realitze. En l'assemblea general poden participar totes les persones col·legiades que estiguen en plenitud dels seus drets.  
  
Article 15. Convocatòria de l'assemblea general  
1. La convocatòria de l'assemblea general ordinària es verificarà per acord de la Junta de Govern, que haurà d'indicar el lloc, la data i l'hora de la reunió, tant en primera com segona convocatòria, i l'ordre del dia dels assumptes, amb una antelació mínima de quinze dies naturals, mitjançant un avís públic en el tauler d'anuncis del col·legi i/o en la pàgina web d'este, i mitjançant convocatòria personal per comunicació postal amb un justificant de recepció i/o via electrònica amb confirmació que la persona col·legiada destinatària l'ha rebut, o qualsevol altre mitjà que permeta tindre'n constància.  
2. Fins a deu dies naturals abans que es realitze l'assemblea general, els col·legiats i col·legiades podran presentar les propostes que desitgen sotmetre a deliberació i acord, però només serà obligatori per a la Junta de Govern incloure en l'ordre del dia les propostes que estiguen avalades per un cinc per cent del cens col·legial, i serà necessari comunicar-ne la inclusió el mateix dia de la realització de l'Assemblea i abans de l'inici d'esta.  
3. Es considerarà cens oficial el corresponent a quinze dies naturals abans de la data de la convocatòria de l'assemblea. Este cens haurà d'estar a la disposició dels col·legiats en la seu del col·legi des del mateix dia de la convocatòria.  
4. L'ordre del dia de les assemblees generals ordinàries comprendrà, almenys, els punts següents:  
a) Lectura de l'acta de sessió anterior i aprovació, si cal.  
b) Informe de gestió per part de la Presidència.  
c) Aprovació dels comptes de l'exercici anterior.  
d) Aprovació dels pressupostos de l'exercici en curs.  
e) Torn obert de paraula.  
5. La convocatòria de l'assemblea general extraordinària es realitzarà a iniciativa de la Junta de Govern o d'un vint per cent del cens col·legial, o també a iniciativa de la Presidència. La convocatòria d'esta no tindrà lloc més enllà del termini de quinze dies naturals ni menys de cinc dies naturals, comptats des de la data de la seua sol·licitud, i serà facultat de la Junta de Govern assenyalar el dia, l'hora i el lloc de realització d'esta.  
6. En les assemblees generals extraordinàries només podran tractar-se els assumptes fixats en l'ordre del dia de la convocatòria. En estes no es procedirà a llegir ni aprovar actes anteriors.  
  
Article 16. Desenvolupament de l'assemblea general  
1. Es considerarà constituïda l'Assemblea quan estiguen presents en primera convocatòria la meitat del nombre de convocats més un o, en segona convocatòria, que tindrà lloc trenta minuts després de l'hora en què haja sigut convocada la primera, siga quin siga el nombre d'assistents.  
2. Aprovació d'actes anteriors:  
El primer punt de l'ordre del dia en qualsevol assemblea general ordinària serà la lectura i l'aprovació de l'acta de la sessió anterior.  
Si una part o tota l'acta és impugnada, per estimar que no reflectix exactament els acords, el president o presidenta obrirà un debat perquè es determine el que procedisca en cada cas. Totes les observacions i rectificacions de les actes llegides es consignaran en l'acta de l'assemblea en què s'efectuen.  
3. L'assemblea general serà presidida pel president o la presidenta del Col·legi o qui legalment el/la substituïsca, i serà assistida com a mínim per dos membres de la Junta de Govern, i la mesa quedarà constituïda d'esta manera. Exercirà de secretari o secretària d'esta qui exercisca el càrrec de secretari o secretària de la Junta de Govern o qui legalment el/la substituïsca.  
4. La mesa prendrà nota de cada assistent mitjançant l'anotació de DNI o el número col·legial.  
5. Les deliberacions seran dirigides pel president o la presidenta, que tindrà la facultat d'assenyalar els torns corresponents a favor o en contra. Així mateix, podrà proposar a l'Assemblea la modificació de l'ordre de discussió dels assumptes fixats en l'ordre del dia, i este canvi es resoldrà mitjançant la votació oportuna.  
6. Els acords es prendran per majoria simple dels assistents, encara que es requerirà el vot favorable de les dues terceres parts dels assistents en les matèries previstes en estos estatuts.  
7. No es podran prendre acords sobre assumptes que no estiguen inclosos en l'ordre del dia, excepte en el cas en què hi estiguen presents tots els col·legiats i cap manifeste l'oposició a esta.  
8. Les votacions es realitzaran a mà alçada, a excepció del que es preveu en vot de censura i en els casos en què el president o la presidenta acorde la votació secreta. En cas d'empat en les votacions de l'assemblea general, el vot del president o presidenta serà diriment.  
  
9. Els acords presos en assemblea general seran obligatoris per a tots els membres del Col·legi, fins i tot les persones absents, dissidents o que s'han abstingut sense perjudici dels recursos procedents. Els assistents a les juntes tenen el dret a manifestar desacord, a manifestar el que estimen convenient i que això conste en acta.  
  
10. En el termini màxim de quinze dies naturals des que es realitze, l'acta de l'assemblea general se signarà per part de la presidència, la secretaria i les dues persones assistents designades que donaran fe del contingut d'esta.  
  
Article 17. Competències de l'assemblea general ordinària  
L'assemblea general ordinària tindrà per objecte tractar, com a mínim, les qüestions següents:  
- Memòria presentada per la Junta de Govern que resumix l'actuació de l'any anterior.  
- Compte de resultats, balanç i inventari del Col·legi referit a l'exercici econòmic anterior i memòria de gestió econòmica i l'aprovació d'esta.  
- Pressupost ordinari d'ingressos i despeses per a l'exercici en curs i, si és el cas, dels pressupostos extraordinaris, si n'hi ha, i l'aprovació d'estos.  
- Liquidació del pressupost de l'exercici anterior i l'aprovació d'este.  
- Quantia de quotes ordinàries i extraordinàries que han d'abonar els col·legiats i col·legiades en l'exercici en curs.  
- De l'acta de la sessió.  
  
Article 18. Moció de censura  
1. La moció de censura contra la Junta de Govern només podrà plantejar-se en assemblea general extraordinària convocada a este efecte. Perquè la moció de censura siga legítima, haurà d'estar avalada per almenys el vint per cent de les persones col·legiades, que hauran de fer-ho mitjançant signatures legitimades notarialment o davant del secretari o secretària, en què expressen amb claredat les raons en què es fonamenta.  
2. Els qui han presentat una moció de censura hauran de presentar una junta de govern alternativa, que haurà de formar candidatura a les eleccions que es convocaran en cas que la moció prospere.  
Així mateix, no podran formular cap altra contra la mateixa junta de govern en el termini d'un any.  
3. L'aprovació de moció de censura contra la junta de govern comportarà la convocatòria d'eleccions en el termini màxim d'un mes, tal com recull l'article 35 d'estos estatuts.  
4. La junta de govern censurada seguirà en funcions fins a la presa de possessió de la nova junta sorgida del procés electoral.  
  
Article 19. Modificació dels estatuts col·legials  
1. La Junta de Govern, a iniciativa pròpia o a petició d'un vint per cent del cens col·legial, convocarà una assemblea general extraordinària per a debatre i, si és el cas, aprovar la reforma d'estos estatuts. Per a fer-ho, haurà d'aconseguir-se el vot favorable de dos terços dels vots emesos en esta assemblea.  
2. La convocatòria d'esta assemblea haurà d'acompanyar-se d'una còpia de la proposta de modificació dels estatuts, que haurà de sotmetre's a l'aprovació de l'assemblea general convocada a este efecte. Els estatuts modificats, junt amb un certificat del secretari o secretària del Col·legi, en què conste la data de realització de l'assemblea, la modificació dels articles o del text íntegre aprovat i la taxa corresponent, així com les formalitats exigides per la legislació aplicable, seran remesos a la conselleria competent en matèria de col·legis professionals de la Comunitat Valenciana.  
  
Article 20. Règim documental i comptable  
Integraran en tot cas el règim documental i comptable del Col·legi:  
a) Els llibres d'actes, que consignaran respectivament i separadament, les reunions que realitzen l'assemblea general i la Junta de Govern, amb expressió de la data, assistents, contingut de l'ordre del dia i acords adoptats. Les actes de les reunions les haurà de signar el president o presidenta, o qui en les seues funcions haja presidit la junta, i el secretari o secretària o qui haja exercit funcions de tal en esta.  
  
b) El llibre de registre dels col·legiats i col·legiades, en què hauran de constar els noms i cognoms, DNI, títol o títols professionals, número col·legial, domicili i la condició d'exercent, no exercent, honorari i d'honor. En este llibre, també s'especificaran les dates d'altes i baixes.  
  
c) Els llibres comptables preceptius, entre els quals figuren el d'inventaris i balanços, que s'ajustaran al pla general comptable en vigor.  
  
d) El balanç de situació i els comptes dels ingressos i despeses i l'inventari s'hauran de formalitzar durant el primer trimestre de cada any i es posaran en coneixement de l'assemblea general.  
El règim documental i comptable del Col·legi podrà fer-se en suport informàtic, d'acord amb la normativa reguladora que resulte d'aplicació.  
  
CAPÍTOL II  
De la Junta de Govern  
  
Article 21. La Junta de Govern  
1. La Junta de Govern és l'òrgan executiu, presidida pel president o la presidenta i constituïda per un ple.  
2. El ple estarà integrat per tots els membres que conformen la Junta de Govern. El mínim es fixarà en cinc: un president o presidenta, un vicepresident o vicepresidenta, un tresorer o tresorera, un secretari o secretària i un o una vocal. El nombre de membres de la Junta de Govern podrà ser superior a cinc, però sempre haurà de ser un nombre imparell.  
3. La Junta de Govern podrà designar d'entre els seus membres una comissió permanent, que en tot cas estarà integrada per: el president o presidenta, el secretari o secretària i el tresorer o tresorera.  
La Comissió Permanent atendrà els assumptes peremptoris que haja de tractar en el Col·legi fins que es reunisca la Junta de Govern, i assumirà les funcions que per delegació li conferisca esta, a la qual donarà compte de totes les decisions per a ratificar-se.  
  
Article 22. Requisits dels membres  
Podrà ser membre de la Junta de Govern qualsevol persona col·legiada exercent o no exercent i que reunisca els requisits següents:  
1. No haver sigut condemnat o condemnats per una sentència ferma que porte aparellada la inhabilitació per a càrrecs públics.  
2. No haver rebut una sanció disciplinària per falta greu o molt greu que no haja sigut complida i/o prescrita i/o cancel·lada en el full personal del col·legiat o col·legiada.  
  
Article 23. Funcions de la Junta de Govern  
Les funcions de la Junta de Govern són les següents:  
a) Executar els acords adoptats per l'assemblea general.  
b) Dirigir i administrar el Col·legi en benefici de la corporació.  
c) Gestionar de manera ordinària els interessos del Col·legi.  
d) Representar el Col·legi davant dels tribunals de justícia i davant de les administracions públiques, excepte quan corresponga al president o presidenta, tenint atribucions per a efectuar delegacions i apoderaments amb caràcter general o per a cada assumpte.  
e) Establir i organitzar els serveis necessaris per a complir millor les funcions col·legials, i es podrà constituir o participar en institucions o societats mercantils o de qualsevol tipus a este efecte.  
f) Aprovar o denegar altes col·legials.  
g) Portar el cens de professionals i el registre de títols dels seus membres.  
h) Mantindre regularment informats els membres de les activitats exercides, així com de qualsevol qüestió que els puga interessar.  
  
i) Imposar sancions de conformitat amb el que establixen estos estatuts.  
j) Recaptar i administrar els fons del Col·legi.  
k) Redactar els pressupostos anuals i rendir comptes de l'execució d'estos a l'assemblea general.  
l) Convocar eleccions per a cobrir els llocs de la Junta de Govern que hi corresponguen.  
m) Realitzar i atorgar totes les escriptures públiques i contractes privats que siguen necessaris, a fi de dur a terme les facultats que atorguen amb els pactes, clàusules i condicions que consideren convenients establir, així com subscriure pòlisses d'assegurances.  
n) Nomenar amb caràcter provisional noves i nous membres de la Junta de Govern fins a la provisió reglamentària d'estos.  
o) Proposar al president o presidenta la convocatòria de l'assemblea ordinària o extraordinària; proposar l'ordre del dia d'esta; admetre les propostes de les persones col·legiades per a incloure-les en l'ordre del dia, conforme al que disposen estos estatuts.  
p) Resoldre els assumptes governatius, econòmics i administratius del Col·legi; contractar amb les entitats bancàries; subscriure operacions de crèdit; realitzar tota classe de contractes, tant respecte a béns immobles com de prestació de serveis, referits al desenvolupament normal del Col·legi.  
q) Establir nous serveis en el Col·legi, concertar l'adquisició de béns o l'execució d'obres el pressupost de les quals no excedisca del vint per cent del pressupost total del Col·legi i demanar pressupostos i projectes tècnics per a realitzar-les.  
r) Adquirir tot tipus de materials i elements relacionats amb les activitats i serveis que es desenvolupen o es pretenguen desenvolupar en el Col·legi.  
s) Sol·licitar i obtindre subvencions de persones o entitats públiques i privades.  
t) Reconéixer deutes i obligacions.  
u) Redactar les modificacions dels estatuts i del reglament de règim intern del Col·legi per a sotmetre'ls a l'aprovació de l'assemblea general.  
v) Aplicar les disposicions d'estos estatuts i el reglament de règim intern i resoldre els dubtes que sorgisquen de l'aplicació d'estes.  
w) Procedir a contractar els empleats i empleades necessaris per a la gestió del Col·legi.  
x) Concedir les distincions al mèrit col·legial.  
y) Establir, organitzar i gestionar serveis d'assistència, atenció, formació i informació relacionats tant amb els i les professionals de la nutrició humana, dietètica i alimentació, com amb altres professionals que ho requerisquen, i amb la població en general.  
z) Totes les altres que estiguen en relació amb el Col·legi i els seus fins, i siga necessari adoptar-les per a la bona marxa d'este i de la junta de govern mateixa, i que no estiguen reservades a l'assemblea general pels estatuts.  
  
  
Article 24. Duració del mandat  
La duració del mandat de la Junta de Govern, sorgida de les eleccions, serà de quatre anys, excepte en el cas de moció de censura, o convocatòria anticipada d'eleccions per acord de la junta de govern mateixa o per no arribar al nombre mínim de membres establits per estos estatuts.   
Es limita el nombre de mandats als membres de la Junta de Govern a dos mandats complets consecutius, i esta norma no aplica a les persones de nomenament posterior a un procés electoral després d'una dimissió, nomenades d'acord amb el Reglament de règim intern i l'aprovació del qual depén de l'Assemblea.  
  
Article 25. Vacants i substitucions  
1. Si algun dels components de la Junta de Govern, excepte la presidència, cessa per qualsevol causa, la mateixa junta de govern nomenarà la persona substituta que exercirà el càrrec durant el temps que reste del mandat.  
2. La baixa temporal de la presidència ha de ser coberta per la vicepresidència i té amb si la substitució d'esta, d'entre els membres de la Junta de Govern, en cas de comptar només amb vicepresidència primera. Si hi ha una vicepresidència segona, esta substituirà la vicepresidència primera, i així successivament. Una vegada esgotades totes les vicepresidències, l'última serà coberta d'entre els membres de la Junta de Govern.  
3. Si es produïx la vacant d'un nombre de membres de la Junta de Govern que fa impossible que esta quede conformada per un mínim de set membres, es convocaran eleccions en el termini de trenta dies naturals per a tots els càrrecs, promoguda pels restants membres de la Junta, que assumiran la responsabilitat del govern del Col·legi fins a l'elecció de la nova Junta de Govern. Sense perjudici que es puga nomenar temporalment el nombre necessari de membres de la Junta de Govern que permeta desenvolupar el procés electoral amb les suficients garanties, i sense comprometre el funcionament diari del Col·legi.  
  
  
Article 26. Règim de funcionament  
1. La Junta de Govern podrà fer delegació parcial de facultats en la Comissió Permanent per a una millor agilitat en l'exercici de les seues funcions.  
2. La Junta de Govern es reunirà ordinàriament, com a mínim, una vegada cada tres mesos, sense perjudici que, quan els assumptes ho requerisquen, el president o presidenta dispose que es realitze amb més freqüència.  
3. Les convocatòries per a les reunions del Ple de la Junta de Govern les farà el secretari o la secretària amb un mandat previ del president o presidenta, almenys amb 10 dies naturals d'antelació. Les convocatòries es formularan per escrit, que estaran acompanyades de l'ordre del dia corresponent, i es comunicaran per qualsevol mitjà que permeta constatar-ne la recepció a tots els membres de la Junta de Govern. Fora de l'ordre del dia, no podran tractar-se altres assumptes diferents dels que figuren en l'ordre del dia, llevat que hi estiguen presents tots els seus membres i acorden la inclusió d'altres temes. No obstant això, el president o presidenta podrà convocar el ple, amb caràcter d'urgència, en qualsevol moment, quan les circumstàncies ho aconsellen.  
4. El president o presidenta dirigirà les discussions conformement a l'ordre del dia; determinarà els torns d'intervenció i, si ho estima convenient o necessari, donarà l'assumpte per debatut suficientment, i el sotmetrà a votació. Queda a discreció del president o presidenta determinar si la votació ha de ser nominal o secreta.  
5. L'assistència necessària per a constituir la Junta de Govern i la presa d'acords quedaran fixats en la meitat dels membres més un. Hi haurà d'estar present el president o presidenta, o qui legalment el/la substituïsca, i el secretari o secretària, o qui legalment el/la substituïsca.  
  
6. El vot serà personal i indelegable.  
7. Els acords s'hauran de prendre per majoria simple dels i de les assistents. En cas d'empat, decidirà el vot de qualitat de la presidència. En cada sessió de la Junta de Govern es procedirà a resoldre els assumptes que figuren en l'ordre del dia. Els acords de la Junta de Govern es consignaran en les actes oportunes per ordre de dates en el llibre que es disposarà a este efecte i seran signades pel president o presidenta i pel secretari o secretària.  
8. A les sessions de la Junta de Govern no podran assistir més que les persones que integren esta junta de govern o les que expressament siguen citades per esta. Així, també hi podran assistir puntualment persones que treballen en comissions delegades o informatives o persones ocupades en el Col·legi.  
9. És obligatòria l'assistència a les reunions de la Junta de Govern. La falta d'assistència no justificada a tres sessions ordinàries en un any s'estimarà com a renúncia al càrrec, i seran substituïts de manera prevista en els estatuts i el reglament de règim intern, per a cada cas.  
  
10. La Junta de Govern podrà crear totes les comissions que estime pertinents. A les comissions podran pertànyer les persones col·legiades que siguen designades per la Junta.  
La creació, modificació o extinció d'estes comissions haurà d'acordar-se per la majoria simple dels membres de la Junta, i haurà de motivar-se de manera succinta.  
El secretari o secretària haurà de portar, en un llibre d'actes separat, la constitució, dissolució, o modificació d'estes comissions en què haurà de figurar la data de la creació, modificació i dissolució.  
Les comissions estaran integrades per un nombre de persones col·legiades que serà determinat per la Junta de Govern, la funció de les quals és assessorar la Junta de Govern en totes les qüestions i assumptes relacionats amb les matèries de la seua competència.  
Necessàriament, es constituirà una comissió deontològica a la qual correspondrà la instrucció dels procediments disciplinaris. Esta comissió serà un òrgan deliberant, i es designaran en cada cas els instructors de cada expedient. No podrà formar part d'esta comissió cap membre de la Junta de Govern. Esta comissió serà la que amb plena delegació de la Junta de Govern adoptarà els acords de proposta de sanció, incoació d'informació prèvia, obertura d'expedient disciplinari, arxivament de denúncies, queixes i expedients, així com designació de l'instructor i secretari. Correspon a la Comissió Deontològica la potestat sancionadora respecte als membres de la Junta de Govern.  
  
Les deliberacions de la Junta de Govern seran secretes.  
  
Article 27. Funcions del president o de la presidenta  
El president o presidenta tindrà la representació del Col·legi davant de tota classe d'autoritats i organismes. Així mateix, vetlarà per complir les prescripcions reglamentàries i estatutàries i dels acords o les disposicions que dicten les administracions competents, l'assemblea general i la Junta de Govern. A més, li corresponen les funcions següents:  
  
a) Presidir tots els òrgans col·legials.  
b) Obrir, dirigir i alçar les sessions, amb vot de qualitat en cas d'empat.  
c) Autoritzar els informes i les comunicacions que es dirigisquen a qualsevol entitat o persona.  
d) Autoritzar l'obertura de comptes corrents bancaris, les imposicions que es facen i els talons o xecs per a retirar quantitats monetàries, conjuntament amb el tresorer o tresorera.  
e) Donar el vistiplau a totes les certificacions que expedisca el secretari o secretària del Col·legi.  
f) Aprovar els deslliuraments i les ordres de pagament, conjuntament amb el tresorer o tresorera.  
g) Crear o formar, en l'àmbit de la junta de govern, seccions o comissions a les quals s'encomanaran missions, treballs o serveis específics, amb vista a l'activitat o millor desenvolupament del Col·legi.  
  
h) Atorgar i subscriure actes, contractes i pòlisses; usar la signatura del Col·legi i tot el que afecte l'ordre representatiu. Exercitar les accions que hi corresponguen en defensa dels drets de les persones col·legiades, del Col·legi i de la professió davant dels tribunals de justícia i autoritats de qualsevol classe, atorgant i revocant els poders que siguen necessaris per a fer-ho.  
i) Adoptar les resolucions que hi procedisquen per raons d'urgència, donant compte a l'òrgan corresponent del Col·legi de les decisions adoptades per a ratificar-les en la sessió següent.  
j) Totes estes facultats s'entendran exercides, sempre amb vista al benefici i la bona marxa del Col·legi, les seues activitats, serveis i finalitats.  
  
Article 28. Funcions del vicepresident o de la vicepresidenta  
El vicepresident o vicepresidenta durà a terme totes les funcions que li conferisca la presidència, assumint les d'esta en cas de malaltia o absència per qualsevol causa i respectant estrictament el torn assignat pel número ordinal que acompanya cada vicepresidència.  
  
  
Article 29. Funcions del secretari o secretària  
Corresponen al secretari o secretària les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba de la presidència i amb l'antelació deguda.  
b) Redactar les actes de les reunions de les assemblees generals i les que realitze la Junta de Govern i la Comissió Permanent, i remetre-les als membres d'estes en un termini màxim de 15 dies naturals.  
  
c) Portar els llibres necessaris per a un servei millor i més ordenat, i haurà d'haver-hi, obligatòriament: el llibre d'actes, el d'inventaris i balanços, el de sancions imposades a les persones col·legiades, el de registre col·legial i els d'entrada i eixida de documents. Amb caràcter facultatiu podrà portar també altres llibres per al bon funcionament del col·legi.  
d) Rebre i donar compte al president o presidenta de totes les sol·licituds i les comunicacions que es remeten al Col·legi.  
e) Expedir, amb el vistiplau del president o presidenta, les certificacions sol·licitades.  
f) Cuidar l'organització administrativa i laboral de les oficines del Col·legi, garantir-ne el funcionament i el compliment de les obligacions legals sobre este tema.  
g) Fer un seguiment dels acords adoptats per la Junta de Govern.  
  
h) Redactar la memòria anual al tancament de l'exercici.  
i) Tindre a càrrec seu l'arxiu i el segell del Col·legi.  
j) Compulsar els documents relacionats amb l'activitat col·legial de les persones col·legiades.  
k) Donar fe, durant els períodes electorals, de la recepció i la tramitació de la documentació, ser depositària dels vots rebuts per correu i vigilar el compliment dels requisits electorals.  
  
Article 30. Funcions del vicesecretari o vicesecretària  
El vicesecretari o vicesecretària, si n'hi ha, durà a terme totes les funcions que li encomane la Junta de Govern o li delegue el secretari o secretària, assumint les d'este o esta en cas de malaltia, vacant o absència per qualsevol causa.  
  
Article 31. Funcions del tresorer o tresorera  
Corresponen al tresorer o tresorers les funcions següents:  
a) Recaptar, vigilar i administrar els fons del Col·legi.  
b) Pagar els deslliuraments que expedisca la presidència.  
c) Formular periòdicament el compte d'ingressos i despeses i anualment els comptes de l'exercici econòmic vençut.  
d) Redactar els pressupostos anuals que la Junta de Govern ha de presentar a l'aprovació de l'assemblea general.  
e) Ingressar i retirar fons dels comptes bancaris, conjuntament amb la presidència.  
f) Portar l'inventari minuciós dels béns del Col·legi, dels quals serà l'administrador o administradora.  
g) Controlar la comptabilitat i verificar la caixa.  
h) Cobrar els interessos i les rendes del capital del Col·legi.  
  
Article 32. Funcions del vicetresorer o vicetresorera  
El vicetresorer o vicetresorera, si n'hi ha, durà a terme totes les funcions que li encomane la Junta de Govern o li delegue el tresorer o tresorera, assumint les d'este o esta en cas de malaltia, vacant o absència per qualsevol causa.  
  
Article 33. Funcions de les vocalies  
Les vocalies exerciran les funcions que la Junta de Govern i els estatuts els encomanen.  
  
  
  
Article 34. Remuneració dels càrrecs  
Amb caràcter general, els càrrecs directius del Col·legi no tindran dret a remuneració. Els pressupostos de CoDiNuCOVa consignaran les partides precises per a atendre les despeses inherents als càrrecs directius, inclòs l'abonament de dietes i altres compensacions econòmiques, que hauran de figurar desglossades.  
  
  
CAPÍTOL III  
De les delegacions i juntes provincials  
  
Article 35. Composició, delimitació i funcions de les juntes provincials  
1. A les províncies de Castelló, València i Alacant podrà haver-hi una delegació i una junta provincial, sempre que ho sol·liciten les dues terceres parts dels i les dietistes-nutricionistes de la província que ho requerisca, i quan el nombre total de col·legiats i col·legiades residents siga tal que assegure la viabilitat de la delegació.  
2. Les juntes provincials actuaran com a assessores de la Junta de Govern i exerciran les funcions que esta els delegue.  
  
  
CAPÍTOL IV  
Eleccions a la Junta de Govern  
  
Article 36. Procediment electoral  
1. Tindran dret a ser triades i a presentar candidatura totes lesa persones col·legiades exercents o no exercents al corrent de les seues obligacions col·legials i que complisquen els requisits indicats en l'article 22 d'estos estatuts.  
L'elecció dels membres de la Junta de Govern es farà per votació de l'assemblea general mitjançant sufragi lliure i secret.  
Cada candidatura es presentarà mitjançant la llista tancada i completa de candidats. Les llistes hauran de contindre tants noms com càrrecs que caldrà triar numerats correlativament de l'u al número que hi corresponga.  
Junt amb el nom dels candidats figurarà el càrrec al qual opten, i podrà figurar, en el cas de les vocalies, les funcions que es desenvoluparan acordades per la candidatura.  
Ningú podrà tindre més d'un càrrec.  
2. La convocatòria d'eleccions haurà d'efectuar-la la Junta de Govern amb, almenys, seixanta dies hàbils d'antelació a la data de realització, i farà pública al mateix temps la llista de persones col·legiades amb dret a vot, que serà fixada en els mitjans digitals del Col·legi. La convocatòria d'eleccions es publicarà en un dels periòdics de l'àmbit de la Comunitat.  
Els col·legiats i les col·legiades que desitgen formular alguna reclamació contra la llista d'electors hauran de formalitzar-la en el termini de cinc dies hàbils després d'haver sigut exposades. Estes reclamacions hauran de ser resoltes per la Junta de Govern durant els tres dies hàbils següents al de l'expiració del termini per a formular-les, i la resolució haurà de ser notificada a cada reclamant durant els deu dies hàbils següents.  
Les llistes que continguen les candidatures hauran de presentar-se en la Secretaria del Col·legi signades degudament pels integrants, vint dies hàbils abans que es realitzen les eleccions.  
La Junta de Govern haurà de fer pública la relació de les diferents candidatures durant els cinc dies hàbils següents, i a partir d'eixe dia, podrà emetre's el vot per correu.  
3. Si l'elector o electora decidix exercitar el seu dret al vot per correu, podrà fer-ho mitjançant el procediment següent:  
a) Haurà d'emplenar una sol·licitud, interessat en la documentació electoral: sobres i paperetes. A esta sol·licitud l'haurà d'acompanyar una còpia del DNI, del passaport o NIE, o carnet col·legial, sempre que tinga actualitzada la foto en la web del CODiNuCoVa.  
b) Rebuda la sol·licitud, s'haurà de comprovar la inclusió del col·legiat en el cens electoral i, tot seguit, s'enviarà per correu certificat la documentació electoral necessària per a votar per correu.  
c) El secretari o secretària del Col·legi confeccionarà una relació amb la còpia literal de les llistes presentades i les haurà de remetre als col·legiats i col·legiades amb les paperetes de vot corresponents i els sobres i les instruccions per a l'emissió del vot per correu.  
d) L'elector o electora remetrà a la seu col·legial (València), a l'atenció de la mesa electoral, per correu certificat, un sobre que pose «per a les eleccions de la Junta de Govern del Col·legi Oficial de Dietistes i Nutricionistes de la Comunitat Valenciana» i votant: nom, cognoms, número de col·legiat o col·legiada i signatura, que continga una còpia del document d'identificació i un sobre tancat amb la papereta de vot.  
  
S'admetran els vots per correu que es reben en la seu col·legial (València) durant l'horari de registre el dia anterior a la realització de la votació.  
e) Els sobres, sense obrir, els haurà de depositar el secretari o secretària del Col·legi en una urna habilitada a este efecte, i es responsabilitzarà de la custòdia de l'urna fins al moment d'inici de les eleccions, moment en què s'entregarà al secretari o secretària de la mesa electoral.  
  
f) Les persones col·legiades que exercisquen el vot per correu no podran votar personalment; per a fer-ho, s'haurà de realitzar l'anotació oportuna en el cens electoral pel secretari o secretària.  
4. En el cas que es presente una sola llista, els integrants quedarien automàticament proclamats electes sense necessitat de procedir a realitzar cap votació.  
5. El dia fixat per a les eleccions es constituirà en els locals i l'hora de la convocatòria, una mesa electoral que serà la que dirigisca la votació i les seues circumstàncies. Vint-i-cinc dies hàbils abans de les eleccions s'hauran de triar per insaculació, sis persones col·legiades per a cobrir la presidència, secretaria, vocalia i les vacants corresponents, de la mesa electoral, mitjançant un sorteig davant de la presidència i secretaria del Col·legi.  
Les persones col·legiades hauran de votar en el lloc i l'hora designats a este efecte, que s'haurà d'indicar junt amb la convocatòria. En la mesa electoral es trobaran les urnes, que oferiran garanties suficients. Constituïda la mesa electoral, la Presidència indicarà l'inici de la votació, i a l'hora prevista per a finalitzar es tancaran les portes de la sala i només podran votar els qui es troben dins d'esta.  
Els i les votants utilitzaran exclusivament una papereta. Les paperetes seran de color blanc, en grandària DIN A5, amb font majúscula Arial 12, de color negre (automàtic) amb interlineat doble i la confecció d'estes anirà a càrrec del Col·legi. Amb una identificació prèvia dels votants, s'entregarà la papereta al president o presidenta de la mesa, que la depositarà en l'urna, en presència del votant. El secretari o secretària de la mesa assenyalarà en el cens electoral els qui depositen el seu vot.  
  
A continuació, i amb una comprovació prèvia a la no emissió del vot personal, s'introduiran dins de l'urna els vots que han arribat per correu amb els requisits establits en l'article 35.3 d'estos estatuts.  
  
6. Acabada la votació, es procedirà a l'escrutini. Seran declarades nul·les les paperetes que continguen raspadures, ratllades o anotacions. Finalitzat l'escrutini, s'estendrà una acta del resultat, que l'hauran de signar tots els membres de la mesa, i que farà pública el president o presidenta d'esta.  
Els membres triats per a la Junta de Govern prendran possessió dels càrrecs en un termini màxim de quinze dies naturals després de la data de l'elecció. La Junta de Govern sortint romandrà en funcions fins a este moment. El Col·legi comunicarà a la conselleria competent en matèria de col·legis professionals de la Comunitat Valenciana, la composició i càrrecs que exerciran els electes després de la primera reunió de la nova junta, seguint les formalitats legals corresponents.  
  
  
TÍTOL IV  
Del règim econòmic  
  
Article 37. Règim econòmic del Col·legi  
El Col·legi té capacitat per a la titularitat, la gestió i l'administració de béns i drets adequats per a complir les seues finalitats. L'activitat econòmica es realitzarà d'acord amb el procediment pressupostari.  
  
  
Article 38. Recursos del Col·legi  
Els recursos del Col·legi estan constituïts per:  
Recursos ordinaris:  
a) Les quotes i els drets d'incorporació fixats per l'assemblea general.  
b) Les quotes ordinàries periòdiques que fixe l'assemblea general.  
c) Els drets i les quotes que, eventualment, fixe la Junta de Govern pels serveis col·legials.  
d) Els rendiments dels béns i drets que constituïsquen el patrimoni col·legial, així com els rendiments dels fons depositats en els seus comptes o carteres.  
e) Qualsevol altre legalment possible de característiques similars.  
Recursos extraordinaris:  
a) Les vesses o aportacions extraordinàries aprovades per l'assemblea general.  
b) Les subvencions o donacions de qualsevol tipus de procedència pública o privada.  
c) En general, els increments patrimonials adquirits legítimament.  
  
d) Qualsevol altre que hi corresponga legalment.  
  
Article 39. Pressupost i administració del Col·legi  
La Junta de Govern presentarà anualment perquè s'aprove en l'assemblea general:  
a) La liquidació del pressupost de l'exercici anterior. L'inventari, el balanç i el compte de resultats, junt amb la memòria detallada de l'activitat col·legial i la memòria de gestió econòmica.  
b) L'informe d'auditoria externa, quan hi corresponga.  
c) El pressupost per a l'exercici següent. Una vegada aprovades les partides d'este pressupost, només podran ser modificades per circumstàncies excepcionals per acord de l'assemblea general reunida en sessió extraordinària convocada a este efecte.  
d) Tots els col·legiats i col·legiades podran examinar els comptes de Col·legi durant els quinze dies naturals anteriors a la data de realització de l'assemblea general que haja d'aprovar-los.  
e) Estos documents hauran de presentar-se anualment al Registre de col·legis professionals i consells valencians de col·legis professionals de la Comunitat Valenciana per a depositar-los-hi.  
  
Article 40. Dissolució o reestructuració del Col·legi  
La fusió, absorció o dissolució del Col·legi haurà d'acordar-se per majoria qualificada de dos terços de l'assemblea general, reunida en sessió extraordinària. L'acord de fusió, absorció o dissolució haurà de remetre's a la conselleria competent en matèria de col·legis professionals de la Generalitat, per a tramitar el projecte de llei corresponent, que contindrà les mesures corresponents a la liquidació del patrimoni del Col·legi.  
  
  
TÍTOL V  
De la facultat disciplinària i   
del règim de distincions i premis  
  
Article 41. Règim disciplinari  
1. La potestat disciplinària del Col·legi sobre els col·legiats i col·legiades que incórreguen en infraccions en l'exercici de la professió o en la seua activitat corporativa, això és, estos estatuts, el Reglament de règim intern, el codi deontològic, o els acords dels òrgans d'este col·legi, es desenvoluparà d'acord amb els principis que regixen la potestat sancionadora de les administracions públiques, i que per la seua naturalesa es puguen aplicar a la corporació.  
Ningú podrà ser sancionat disciplinàriament sense que s'haja tramitat el procediment corresponent.  
El règim disciplinari en estos estatuts s'entén sense perjudici de les responsabilitats civils i penals en què els col·legiats i col·legiades puguen incórrer.  
2. Les faltes disciplinàries es classifiquen en lleus, greus i molt greus.  
2.1. Són faltes lleus:  
a) La falta de respecte als membres de la Junta de Govern en l'exercici de les seues funcions, quan no constituïsca una falta molt greu o greu.  
b) La negligència en el compliment de les normes estatutàries.  
c) Les infraccions lleus als deures que imposa la professió.  
d) Els actes enumerats en l'apartat següent, quan no tinguen entitat suficient per a ser considerats greus.  
2.2. Són faltes greus:  
a) L'incompliment greu de les normes estatutàries o dels acords de la Junta de Govern o assemblea general, llevat que constituïsquen una falta de més entitat.  
b) La indisciplina deliberadament rebel enfront dels òrgans de govern col·legials i, en general, la falta greu de respecte a aquells, així com els actes il·lícits que impedisquen o alteren el funcionament normal del Col·legi o els seus òrgans.  
c) Els actes de desconsideració manifesta cap als professionals de l'advocacia en l'exercici de l'activitat professional.  
d) Els actes i les omissions que atempten la moral, decor, dignitat, prestigi i honorabilitat de la professió.  
e) L'incompliment de les normes deontològiques de la professió, quan no tinga entitat suficient per a ser considerada com a falta molt greu.  
f) Els actes de competència deslleial.  
g) L'embriaguesa en ocasió de l'exercici professional.  
h) L'emissió d'informes o expedició de certificats amb falta a la veritat.  
i) L'actuació com a soci professional en una societat professional quan s'incórrega en causa d'incompatibilitat o inhabilitació.  
j) La constitució d'una societat professional amb incompliment dels requisits exigits en la legislació vigent.  
k) L'actuació de les societats professionals amb incompliment de l'ordenament professional i deontològic i de les normes contingudes en la Llei de societats professionals.  
l) La comissió de, almenys, cinc infraccions lleus en el termini de dos anys.  
2.3. Són faltes molt greus:  
a) L'incompliment dels deures professionals quan resulte un perjudici greu per a les persones que han sol·licitat o concertat l'actuació professional.  
b) La infracció greu del secret professional, per culpa o negligència, amb perjudici per a tercers.  
c) L'exercici de la professió en situació d'inhabilitació professional o estant incurs en causa d'incompatibilitat o prohibició.  
d) La comissió de delictes dolosos, en qualsevol grau de participació, a conseqüència de l'exercici professional.  
e) La comissió d'infraccions que pel nombre o la gravetat d'estes resulten moralment incompatibles amb l'exercici de la professió de dietista-nutricionista.  
  
Article 42. Expedient disciplinari  
1. La imposició de qualsevol sanció disciplinària exigix la formació i tramitació prèvies de l'expedient disciplinari corresponent. L'expedient s'ha d'ajustar a les normes següents:  
A) Inici.  
El procediment s'iniciarà per acord de la Junta de Govern, ja siga per iniciativa pròpia o a conseqüència d'una denúncia formulada per qualsevol membre, persona o entitat pública o privada. La Junta de Govern, quan reba una denúncia o tinga coneixement d'una suposada infracció, podrà, amb la designació prèvia de la comissió instructora, acordar la instrucció d'informació reservada abans de decidir la incoació de l'expedient o, si escau, que s'arxiven les actuacions sense un recurs ulterior. Durant el període d'informació reservada o en qualsevol moment del procediment en què la Comissió Instructora estime que hi ha identitat de subjecte, fet i fonament entre la presumpta infracció col·legial i una possible infracció penal, ha de comunicar-ho a la Junta de Govern del Col·legi perquè esta done trasllat de les actuacions al Ministeri Fiscal. Això no impedix continuar la tramitació del procediment disciplinari fins que es dicte la proposta de resolució, moment en què se suspendrà la tramitació a l'espera de la resolució sobre la possible comissió de la infracció penal.  
Totes les actuacions relatives a la tramitació de l'expedient aniran a càrrec d'una comissió instructora composta per tres persones triades per la Junta de Govern d'entre els col·legiats i col·legiades. La incoació de l'expedient, així com el nomenament dels membres integrants de la Comissió Instructora, es notificaran a la persona presumpta responsable.  
  
  
B) Instrucció.  
Correspon a la Comissió Instructora practicar totes les proves i actuacions que considere necessàries per a examinar i comprovar els fets que puguen constituir una infracció, recaptant les dades i les informacions que siguen rellevants per a determinar, si és el cas, l'existència de responsabilitats susceptibles de sanció.  
Es donarà audiència a la persona inculpada, durant un termini de 15 dies, per a formular al·legacions, presentar els documents que considere convenients per a la seua defensa i, si és el cas, proposar la prova concretant els punts de fet o aspectes sobre els quals haja de versar i els mitjans que pretenga valdre's i la possibilitat que puga reconéixer la seua responsabilitat voluntàriament i, en este cas, s'imposarà la sanció que hi corresponga en el grau mínim.  
C) Prova:  
S'obrirà un període probatori en els supòsits següents:  
a) Quan, en el tràmit d'al·legacions, ho sol·licite la persona expedientada o la persona denunciant amb proposició de mitjans de prova concrets i expressió dels punts de fet o aspectes que pretenga acreditar, sempre que algun dels mitjans proposats siga considerat pertinent per la Comissió.  
b) Quan la Comissió ho considere necessari per a esclarir els fets i la determinació dels responsables, i en tal cas acordarà la pràctica de totes les proves que estime necessàries.  
La resolució per la qual la Comissió ordene la pràctica de proves serà notificada a la persona expedientada i a la denunciant, si és el cas.  
La Comissió motivarà les seues decisions d'inadmissió de la sol·licitud d'obertura de període probatori i de rebuig de mitjans de prova concrets, en aplicació del que disposa la legislació de procediment administratiu comú.  
El període probatori no tindrà una duració superior a trenta dies hàbils ni inferior a deu.  
La pràctica de les proves es realitzarà de conformitat amb el que establix la legislació del procediment administratiu comú. Per a la pràctica de les proves que haja d'efectuar la mateixa comissió instructora, es notificarà a la persona expedientada i a la persona denunciant, si n'hi ha, el lloc, data i hora, a fi que hi puga intervindre.  
En els casos en què, a petició de la persona expedientada o de la denunciant, hagen d'efectuar-se proves la realització de les quals implique despeses, el Col·legi podrà exigir-li una provisió de fons, a reserva de la liquidació definitiva, una vegada practicada la prova. La liquidació de les despeses es practicarà unint els comprovants que n'acrediten la quantia.  
Els acords que adopte la comissió instructora en matèria de prova no seran susceptibles de recurs, sense perjudici de les al·legacions que es formulen, que es resoldran en l'acte que pose fi al procediment.  
  
D) Proposta de resolució:  
1. Conclosa, si és el cas, la prova, la Comissió formularà una proposta de resolució en què es fixaran de manera motivada els fets, i s'especificaran els que es consideren provats i l'exacta qualificació jurídica d'estos, es determinarà la infracció que constituïsquen i la persona o persones que resulten responsables, i s'especificarà la sanció que proposa que s'impose i les mesures provisionals que haja adoptat, si és el cas, l'òrgan competent per a iniciar el procediment.  
Si la Comissió Instructora aprecia la no existència d'infracció o responsabilitat, en proposarà l'arxiu.  
2. Si a conseqüència de la instrucció del procediment resulta modificada la determinació inicial dels fets, la possible qualificació d'estos, les sancions que puguen ser imposades o les responsabilitats susceptibles de sanció, es notificarà tot això a l'interessat o interessada en la proposta de resolució.  
La proposta de resolució es notificarà a la persona expedientada, i se li indicarà la posada de manifest de l'expedient i se li concedirà un termini improrrogable de cinc dies perquè puga al·legar davant de la Comissió tot el que considere convenient en la seua defensa i aportar els documents i les informacions que estime pertinents i que no han pogut aportar-se en el tràmit anterior.  
La comissió, transcorregut el termini d'al·legacions, hagen sigut formulades o no, remetrà immediatament la proposta de resolució junt amb l'expedient complet a la Junta de Govern, per a resoldre-la.  
  
  
E) Resolució.  
La resolució que pose fi al procediment serà motivada i resoldrà totes les qüestions plantejades en l'expedient. No es podrà dictar per delegació, ni es podrà delegar la seua signatura, que correspon al president o presidenta de la Junta de Govern.  
La resolució, a més d'incloure els elements exigits legalment, haurà de contindre els pronunciaments derivats de la proposta de resolució. Especialment haurà de fixar els fets, la persona responsable, la valoració de les proves practicades, la falta o faltes comeses i la sanció o sancions que s'imposen, o bé declararà que no se'n deriva cap responsabilitat.  
  
La resolució es notificarà a la persona inculpada, amb els requisits exigits legalment, i, si és el cas, al signant de la denúncia.  
Contindrà també, quan siga procedent, els pronunciaments necessaris sobre l'exigència de reposar la situació alterada per la persona infractora a l'estat originari, i sobre l'eventual indemnització per danys i perjudicis causats, sempre que la quantia quede determinada en el procediment.  
Contra la resolució que posa fi al procediment disciplinari, pot interposar-se directament un recurs contenciós administratiu, sense perjudici d'interposar, potestativament, un recurs de reposició, d'acord amb el que disposa l'article 57 del Decret 4/2002, de 8 de gener, pel qual s'aprova el Reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i la legislació sobre procediment administratiu comú.  
Les sancions disciplinàries imposades per la resolució hauran d'executar-se en els termes imposats i en el termini d'un mes, llevat que, per causes justificades, la resolució n'establisca un altre de diferent.  
Així mateix, les sancions disciplinàries imposades hauran d'anotar-se en l'expedient personal de la persona col·legiada, i caldrà indicar les faltes que les han motivades.  
La cancel·lació de les anotacions precedents es produirà d'ofici o a sol·licitud de la persona interessada, una vegada transcorregut el termini de prescripció corresponent.  
A este efecte de reincidència, no es computaran les sancions cancel·lades o que hagen pogut ser-ho per haver transcorregut el termini de prescripció.  
2. Caducitat del procediment disciplinari.  
Si no ha recaigut una resolució transcorreguts un any en el supòsit de faltes greus i molt greus i sis mesos en el supòsit de faltes lleus des de la iniciació de l'expedient disciplinari, tenint en compte les possibles interrupcions del seu còmput per causes imputables a la persona interessada, es produirà la caducitat del procediment sancionador.  
  
La declaració de caducitat d'ofici o a instàncies de la pròpia persona interessada no impedirà la incoació d'un nou expedient disciplinari en el cas que la falta comesa no haja prescrit.  
  
Article 43. Sancions  
Les sancions que es poden imposar són:  
a) Per faltes lleus: amonestació per escrit.  
b) Per faltes greus: prevenció per escrit de suspensió, suspensió de l'exercici professional per un període d'un dia a un any. Suspensió o inhabilitació per a l'acompliment de càrrecs col·legials per temps d'un dia a un any.  
c) Per a les faltes molt greus: suspensió de l'exercici professional per temps d'un any i un dia fins a 5 anys. Suspensió o inhabilitació per a l'acompliment de càrrecs col·legials per temps d'un any i un dia fins a cinc anys. Expulsió del Col·legi.  
  
Article 44. Prescripció de faltes i sancions  
1. Les sancions imposades per infraccions molt greus prescriuran al cap de tres anys; les imposades per infraccions greus, al cap de dos anys, i les imposades per infraccions lleus, al cap de sis mesos.  
2. El termini de prescripció de la sanció per falta d'execució d'esta començarà a comptar des de l'endemà d'aquell en què la resolució sancionadora haja quedat ferma.  
3. El termini de prescripció de la sanció, quan la persona sancionada n'infringisca el compliment, començarà a comptar des de la data del trencament.  
4. L'anotació de les sancions en l'expedient personal de la persona col·legiada es cancel·larà quan hagen transcorregut els terminis següents sense que el col·legiat haja incorregut en una responsabilitat disciplinària nova: sis mesos en cas de sanció lleu; un any en cas de sanció greu; tres anys en cas de sanció molt greu que comporte de suspensió de l'exercici professional o suspensió o inhabilitació per a l'acompliment de càrrecs col·legials, i cinc anys en cas de sanció d'expulsió. El termini de caducitat es comptarà a partir de l'endemà d'aquell en què haja quedat complida la sanció.  
5. La cancel·lació de l'anotació, una vegada complits estos terminis, podrà ferse d'ofici o a petició de les persones sancionades.  
  
Article 45. Règim honorífic  
La Junta de Govern podrà acordar la concessió de premis, recompenses i condecoracions a les persones que han pogut fer-se creditores d'estos.  
  
  
TÍTOL VI  
Del règim jurídic  
  
Article 46. Règim d'impugnació  
1. Tots els actes i les resolucions del Col·legi Oficial de Dietistes i Nutricionistes que estiguen subjectes al dret administratiu són susceptibles dels recursos establits legalment en la via administrativa.  
Contra les resolucions dels recursos que posen fi a la via administrativa es podrà recórrer davant de l'ordre jurisdiccional contenciós administratiu.  
En matèria de recursos es poden aplicar els articles 55 i següents del Decret 4/2002, de 8 de gener, pel qual s'aprova el reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana.  
2. La resta d'actes, acords i resolucions del Col·legi que no estiguen subjectes al dret administratiu es regiran per la legislació civil, laboral o altres, segons els siguen aplicables.  
3. Els actes, els acords i les resolucions del Col·legi són immediatament executius, però conforme a la Llei de procediment administratiu comú, l'òrgan que l'haja acordat podrà, a petició de la persona recurrent o d'ofici, acordar la suspensió de l'execució mentre que l'acte impugnat no siga ferm.  
4. Es notificaran a les persones col·legiades les resolucions i actes dels òrgans col·legials, que afecten els seus drets i interessos, per qualsevol mitjà que permeta tindre constància de la seua recepció, així com la data, la identitat i el contingut de l'acte notificat.  
5. Són nuls de ple dret els actes dels òrgans col·legials que incórreguen en algun dels supòsits que establix la Llei 39/2015 del procediment administratiu comú.  
6. Es poden anul·lar els actes dels òrgans col·legials que incórreguen en els supòsits establits segons la llei de procediment administratiu comú, així com els que suposen una infracció d'estos estatuts.  
  
7. Segons el que disposa l'article 2.4 de la Llei de procediment administratiu comú, l'actuació del CODiNuCoVa s'ajustarà a la legislació específica, i mentre que no es complete, es podran aplicar les prescripcions d'esta llei, en el que siga procedent.  
  
  
TÍTOL VII  
De l'extinció del Col·legi  
  
Article 47. Dissolució o extinció  
El CODiNuCoVa té voluntat de permanència i està constituït indefinidament per a complir els seus fins.  
No obstant això, l'assemblea general podrà decidir-ne la dissolució, sempre que concórrega alguna de les circumstàncies previstes en la Llei 6/1997, de 4 de desembre, de col·legis i consells professionals de la Comunitat Valenciana publicada en el Diari Oficial de la Generalitat Valenciana el 9 de desembre de 2007, el Decret 4/2002, de 8 de gener, pel qual s'aprova el reglament de desenvolupament de la Llei 6/1997, de 4 de desembre, així com per les lleis o reglaments autonòmics que es troben en vigor, o s'acredite la impossibilitat permanent de complir els seus fins, i esta decisió s'adoptarà per majoria de dos terços del cens col·legial.  
  
DISPOSICIÓ ADDICIONAL  
  
Única  
En el que no preveuen estos estatuts, caldrà ajustar-se al que disposa la legislació de la Comunitat Valenciana en matèria de col·legis professionals i, si és el cas, a la legislació bàsica de l'Estat.  
  
DISPOSICIÓ FINAL  
  
Única  
Estos estatuts entraran en vigor l'endemà de publicar-se en el Diari Oficial de la Generalitat Valenciana.